vista cafe เป็นร้านเบเกอรี่ในเครือวีรสุที่หลายคนรู้จักกันดี ขึ้นชื่อในเรื่องเบเกอรี่และเครื่องดื่มอร่อยๆเพื่อสุขภาพหลากหลายประเภท ไม่ว่าจะเป็น เค้ก ขนมปัง คุกกี้ แซนวิช รวมทั้งไอศครีม และอาหารคาวที่มีขายในสาขาใหญ่ๆ อย่างสาขาถนนวิทยุแห่งนี้ค่ะ

ครั้งนี้เรามาทานเพราะมีวอชเชอร์ใกล้หมดอายุต้องรีบมาใช้ เลยเลือกทานเป็นอะไรง่ายๆอย่าง Passion fruit and coconut cheese cake spelt หรือ ชีสเค้กเสาวรสพร้อมฐานที่ทำจากแป้งสเปลท์ผสมมะพร้าวบดและเฮเซลนัทค่ะ

รสชาติ ชีสเค้กเป็นแบบไม่อบ เนื้อเนียนละเอียด รสเข้มข้นกำลังดีอมเปรี้ยวนิดๆ ซอสเสาวรสมีเม็ดเล็กน้อยรสเปรี้ยวอมหวาน ช่วยตัดเลี่ยนตัวชีสได้ดี ฐานกรุบใช้ได้มีกลิ่นเฮเซลนัทหอมๆ และมีเกล็ดมะพร้าวเวลาเคี้ยว และเหมือนจะมีชอคโกแลตชิปด้วยเล็กน้อย แต่ไม่ชัวร์เท่าไหร่นะคะ 

โดยรวมอร่อยใช้ได้นะคะ แต่ส่วนตัวไม่ค่อยชอบมะพร้าวที่ผสมอยู่ในฐาน นอกนั้นโอเคเลยค่ะ 

ส่วนใครที่สงสัยว่าแป้งสเปลท์คืออะไร เท่าที่จำได้คือเป็นแป้งที่ย่อยและดูดซึมง่ายกว่าแป้งสาลี จึงเหมาะกับผู้ที่แพ้แป้งสาลีมากๆ ใครมีปัญหานี้อยู่ก้อลองแวะไปซื้อเบเกอรี่ที่นี่กันดูนะคะ เพราะผลิตภัณฑ์ที่นี่ส่วนใหญ่จะใช้แป้งสเปลท์แทนแป้งสาลีด้วยค่ะ